Sagunt baixa de 5.000 aturats per primera vegada des de 2008
13 de juny 2018

![Imagen 1](/media/actualidad/PublishingImages/1 Políticos/C_Francesc Fernandez.jpg)

Segons dades del mes de maig, Sagunt registra unes xifres que se situen per sota dels 5.000 aturats per primera vegada des de 2008, en concret 4.956, 2.102 dels quals són homes i 2.584 dones. Esta xifra reflectix la tendència a la baixa de la taxa de desocupació en els últims anys que se situa en un 11’92%, un 8’03% menys que al maig de 2017. D'altra banda, la taxa disminuix un 3’45% respecte del mes d'abril de 2018 i baixa en 177 aturats. 

![](/media/wsjp51mn/62_c_desempleados-mayo.jpg)  
_Evolució del nombre d'aturats de Sagunt  des de 2008 fins a 2018_  
  

L'alcalde de Sagunt, Quico Fernández, ha valorat estes xifres com “**molt positives ja que totes les iniciatives, els projectes i la política que fa este govern tenen com a màxima prioritat crear ocupació i resoldre els problemes de la ciutadania de Sagunt**”. Per a Fernández les xifres són el reflex del bon treball de projecció de la ciutat en l'àmbit econòmic, industrial, logístic i turístic i que esta bona tendència està demostrant que Sagunt “**és un dels municipis referent en el creixement econòmic del País Valencià**”. Encara que ha manifestat que queda molt per treballar, Fernández ha assegurat que l'Equip de Govern va en el bon camí i que ha encertat amb les línies de recuperació del teixit productiu que plantejaven al principi de la legislatura.

  

![](/media/hyzmam0f/62_c_desempleo-mayo.jpg)  
_Evolució de la taxa de desocupació de Sagunt des de 2008 fins a 2018​_  
  

Les dades anuals per sectors productius confirmen la tendència a la baixa, sobretot en la construcció que baixa un 16’16% pel que fa al mes de maig de 2018. El sector servicis i el de la indústria disminueixen la taxa d'aturats en un 7’84% i un 4’75% respectivament comparant-ho amb el mateix mes de 2017. En canvi la taxa de variació respecte de maig de 2017 en l'agricultura ha augmentat en un 0’99%.

  

No obstant açò, si es comparen les taxes dels tres sectors pel que fa al mes d'abril de 2018, les taxes disminueixen en un 6’39% en agricultura, un 5’09 en indústria i en construcció i en 2’67% en servicis. 

  

D’altra banda, el nombre de contractes registrats a 31 de maig és de 3.366 i el total d'afiliats a la seguretat social residents a Sagunt és de 22.023. El sector servicis és el que més contractacions ha registrat (un 86’48%), seguit de la indústria (9’42%), de la construcció (3’24%) i de l'agricultura (0’86%). D'altra banda, la taxa d'aturats registrats menors de 25 anys se situa en un 7’95% i de la de dones aturades en un 57’59%.

  

*   [](http://www.facebook.com/sharer.php?u=https://aytosagunto.es/va/actualitat/sagunt-baixa-de-5-000-aturats-per-primera-vegada-des-de-2008/ "Facebook")
*   [](http://twitter.com/share?url=https://aytosagunto.es/va/actualitat/sagunt-baixa-de-5-000-aturats-per-primera-vegada-des-de-2008/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-baixa-de-5-000-aturats-per-primera-vegada-des-de-2008/ "Linked In")
*   [](mailto:?body=https://aytosagunto.es/va/actualitat/sagunt-baixa-de-5-000-aturats-per-primera-vegada-des-de-2008/)